La Falla Plantapins torna per tercer any consecutiu amb diverses activitats
06 de març 2024

El departament d'Infància i Joventut ha organitzat per tercer any consecutiu la festa de la Falla Plantapins, que tindrà lloc els dies 8 de març (Festa Falla Jove) i 9 de març (Festa Falla Infantil). Esta falla va nàixer dels grups de participació ciutadana (Dinakids, Hr, Corresponsals i EMA16) i té la finalitat de fomentar un oci alternatiu i gratuït per a la infància, adolescència i joventut del municipi des d'un punt de vista diferent, prestant especial atenció als valors pels quals es regixen els grups, així com facilitar un espai on poder gaudir d'una de les festes valencianes més tradicionals.

Entre tots els grups de participació ciutadana dels Casals i tallers, han creat un monument que es plantarà en el Casal Jove de Sagunt el dia 8 de març. Enguany, el tema central de la falla va dirigit als grans espais verds, ja que la infància i joventut de Sagunt volen tindre més espais verds en el municipi, on poder gaudir del seu temps d'oci, tindre un espai de trobada i d'esplai, a més de ser un gran pulmó per a la ciutat, expliquen des del departament.

Els grups de participació han seleccionat els seus propis temes i han realitzat la crítica d'estos. Les escenes amb què comptarà el monument són vàries. La secció central té com a temàtica els grans espais verds i l'ha realitzada el taller faller infantil i jove de Sagunt i el Port de Sagunt, el grup de manualitats infantil Sagunt i grup Embolicart jove i infantil del Port de Sagunt. La secció 1 té com a temàtica els drets de la infància i l'han duta a terme els dos grups Dinakids (format per xiquets i xiquetes de 8 a 11 anys). La temàtica de la secció 2 és l'acció animalista i l'han elaborada els dos grups de HRJove (format per adolescents de 12 a 14 anys). La secció 3 té la temàtica de la reconversió industrial’84 i l'han realitzada els dos grups de corresponsals (jóvens de 14 a 16 anys). La secció 4 té la temàtica de gestió emocional i l'han realitzada els dos grups de M16 (jóvens de + 16 anys).

Els dos grups de Esplai Menut seran els encarregats de la decoració del carrer i ornamentació de l'espai de la celebració. D'altra banda, també s'ha realitzat el tradicional llibret pel grups inscrits en altres cursos i tallers del departament d'Infància i Joventut, com són: esbossos (Grup Còmic Kids) i literatura (Grup d'Escriptura Creativa i Club de Lectura).

La festa serà en el Casal Jove de Sagunt el divendres 8 per als jóvens de més de 12 anys, i el dissabte 9 per a la infància. El divendres 8 començarà la celebració a les 17 hores amb la tradicional _plantà_. A continuació es farà un taller per a fer pancartes i eslògans reivindicatius, i a les 18.30 hores s'acudirà a la manifestació amb motiu del 8 de Març. En acabar, a les 20 hores hi haurà un concert al pati del mercat municipal de Sagunt a càrrec de Colomet, i finalment a les 21 hores es podrà gaudir d'un castell de focs artificials.

L'endemà, el dissabte 9 de març, serà el torn de la infància, on hi haurà diferents tallers, inflables, jocs i altres activitats des de les 10.30 fins a les 12.30 hores. A les 11 hores es podrà gaudir d'una xocolatada tradicional, i per a finalitzar, un concert de Cuentitis Musiquitis a les 12.00 hores, tot en el Casal Jove Sagunt.

![](/media/n31jkfdu/cartell-falla-plantapins-2024-png-c.jpg?width=601.1261261261261&height=850)

*   [](http://www.facebook.com/sharer.php?u=https://aytosagunto.es/va/actualitat/la-falla-plantapins-torna-per-tercer-any-consecutiu-amb-diverses-activitats/ "Facebook")
*   [](http://twitter.com/share?url=https://aytosagunto.es/va/actualitat/la-falla-plantapins-torna-per-tercer-any-consecutiu-amb-diverses-activitats/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-falla-plantapins-torna-per-tercer-any-consecutiu-amb-diverses-activitats/ "Linked In")
*   [](mailto:?body=https://aytosagunto.es/va/actualitat/la-falla-plantapins-torna-per-tercer-any-consecutiu-amb-diverses-activitats/)